Video: Tier verras motoriste in Pretoria-Oos‘n Skermskoot uit die video. ’n Bengaalse tierwyfie het Vrydagoggend vir opwinding in die ooste van Pretoria gesorg toe sy rustig op ŉ grondpad naby die Silver Lakes-gholflandgoed gestap het. Hendrik Botha wat naby Donkerhoek woon, het aan Maroela Media gesê hy was omstreeks 07:15 op pad om sy kinders skool toe te neem en het oudergewoonte met ŉ agterpaadjie na die Curro Hazeldean-skool toe gery. “Toe ek weer so om ŉ draai kom, toe sien ek die tier daar in die pad staan.” Hy sê hoewel dit ŉ ongewone gesig is, het hy dadelik besef dat dit ŉ tier is. Die tier was egter nie aggressief nie en het soms opgestaan en ’n bietjie geloop voor sy weer gaan lê het. “Ek is lid van ŉ natuurbewaringsgroep hier in ons omgewing en iemand het op hierdie groep laat weet van die tier in die pad. Die mense het gesê die tier behoort waarskynlik aan Farm Inn [Country Hotel and Wildlife Sanctuary] en iemand het hulle laat weet. Later het die mense hier aangekom om die tier te verdoof en terug te vat.” Botha het ŉ video geneem van die tier, enkele oomblikke nadat sy met ŉ verdowingspyl geskiet is. Pedro Michaletos, die eienaar van Farm Inn, het aan Maroela Media gesê dit is steeds ŉ raaisel hoe die tier ontsnap het. “Ek dink nog altyd my kampe is so goed dat ander mense maar by my kan kom kers opsteek oor wilde katte en hier ontsnap een van die tiere,” het hy gesê. “Ons is besig met ŉ ondersoek om vas te stel hoe sy ontsnap het en sal beslis verhoed dat dit weer gebeur. Gelukkig het niemand seergekry nie en is die tier ook nie beseer nie, so die storie het darem ŉ gelukkige einde.” Volgens Michaletos is die tier nou weer rustig saam met ander tiere terug in ŉ kamp by Farm Inn.